Overfor High North News utdyper Hætta situasjonen som oppstod vinteren 2017.

– Når det oppstår ekstraordinære situasjoner, vil vi alltid drive situasjonsrapportering til Politidirektoratet. Men det ble nok ikke oppfattet som så alvorlig for sivil beredskap som det faktisk var. Det som gjorde dette vanskelig, var at denne jammingen var ustabil og uforutsigbar. Så ting vedvarte ikke så lenge at man kunne sette i verk tilfredsstillende målinger, blant annet.

– Så da dere oppdaget dette, gikk det beskjed til Politidirektoratet?

– Ja, vi vil alltid varsle Politidirektoratet når det skjer ekstraordinære hendelser. Og det gjorde vi også denne gangen. Men den ble nok ikke oppfattet som så alvorlig som den faktisk var.

– Oppfattet dere det som alvorlig?

– Vi oppfatter det som alvorlig når man ikke lenger kan stole på GPS. Det er mange som ferdes i utmark blant annet som har GPS som eneste hjelpemiddel, sier Hætta.

High North News har bedt om en kommentar fra Politidirektoratet. I en skriftlig redegjørelse, sendt via direktoratets kommunikasjonsavdeling, skriver Jørn Schjelderup, seksjonssjef for beredskapsseksjonen, følgende:

«Forholdet med GPS-forstyrrelser i Finnmark er blitt tatt opp på høyt politisk nivå, og viser at slike hendelser tas alvorlig av norske myndigheter. Politidirektoratet har tett dialog med politidistriktene om deres lokale utfordringsbilde, og vurderinger knyttet til enkeltsaker vil være gjenstand for dialog opp mot med den enkelte politimester.»

Ble også utsatt for «spoofing»

GPS-jammingen ble først oppdaget vinteren 2017, og forekom av og på gjennom hele 2018. De siste registrerte jammingen i Finnmark ble målt i januar og februar 2019.

Etterretningstjenesten har pekt på Russland som opphav for GPS-forstyrrelsene. Politiet i Finnmark, som opprettet etterforskning av forstyrrelsene, konkluderer med at de ikke har mulighet til å gå videre med sakene, da norsk politi ikke har mulighet til å finne ut hvor jammingen kommer fra.

En hittil ukjent detalj i forstyrrelsene av GPS-signalene i Finnmark i denne perioden er at det også ble registrert såkalt «spoofing».

Spoofing er en måte å manipulere GPS-signalene på slik at brukeren lures til å tro at man er et annet sted. Dette er blant annet en avansert teknikk som er blitt brukt overfor skipstrafikk i Svartehavet. Følgene fra spoofing kan være langt mer alvorlig enn at GPS-signalene faller ut, siden feilmanøvrering kan føre til ulykker.

Hætta opplyser at det har vært dialog mellom Oslo og Moskva om problemet på lavere nivå. Politiet i Finnmark har også tatt opp jammingen i møter med den russiske føderale sikkerhetstjenesten FSB i Murmansk og Petrozavodsk.

– Hvilket svar fikk dere da dere tok dette opp med FSB?

– De har sagt at dette ikke er noe de kan påvirke på noen måte.

– Fordi?

– Fordi dem ikke kjenner til fenomenet, sier Hætta.